text: "Топлофикация" отпразнува Деня на енергетика - Вестник Утро
  Русе	| От: Петър Гецов | 30 юни 2014, 06:07	| коментара | Брой: 7156
  С весела надпревара в няколко вида спорт и с другарска почерпка отбелязаха служителите на "Топлофикация Русе" професионалния си празник - Деня на енергетика. В гората на Образцов чифлик в комплекс "Новекс" се събраха над сто специалисти и работници от дружеството и техните деца.
  В оживена надпревара премина турнирът по футбол на малки врати, в който краен победител бе отборът с капитан Неделчев, наложил се след изключително оспорван двубой над състава на капитана Василев с 2:0, след като при 1:0 победените пропуснаха да изравнят от дузпа.
  Многобройни зрители събраха и мачовете по плажен волейбол. Тук на финала победи съставът Радослав Василев, Радослав Горобанов, Румен Петков и Милен Абрашев.
  Може би най-емоционално премина щафетното бягане, в което се включиха и най-малките. Победи отбор N3, но аплодисментите на зрителите бяха за всички участници. И в тениса на маса, и в спортната табла най-добър се оказа Румен Билчев.
  Празненството продължи със забавни игри за децата, плувни надпревари в басейна на комплекса и другарска почерпка.